בנימין ענבר

בנימין (בני) ענבר (ברנשטיין) (1931 – 8 במרץ 2010) היה תת-אלוף בצה"ל, בעל עיטור העוז, כיהן בין היתר כקצין המשטרה הצבאית הראשי.

==שירותו הצבאי==
ענבר נולד באוקראינה בשנת 1931. שנה לאחר מכן עלה לישראל. גדל בירושלים ובגיל 13 עבר עם משפחתו לנתניה. 

בשנת 1948 התגייס לפלמ"ח, והוא בן 16, כחלק מהכשרת מעוז. ענבר עבר הכשרה כלוחם וקורס מפקדי כיתות, ולחם במלחמת העצמאות כחבלן בגדוד הראשון והשלישי. בתום המלחמה עבר ענבר לשירות קבע ועבר קורס קצינים. הוא נפצע באורח קשה בתאונת דרכים ועבר שיקום ממושך. שימש כמפקד מחלקה ביחידת סיור של פיקוד הדרום (יחידה 30), מפקד פלוגה בגדוד 50, עבר קורס לוחמה זעירה והדריך בבה"ד 1. לתקופה קצרה שימש ענבר כסמג"ד בחטיבת הצנחנים, אולם נפצע בצניחה ועבר ל חטיבת גולני. בשנת 1962, בעת שימש מפקד פלוגת קורס מ"כים של חטיבת גולני, לחם במבצע סנונית, פעולת תגמול כנגד המוצבים הסורים בכפר נוקייב. על לחימתו הוענק לו צל"ש הרמטכ"ל שהומר ב-1973 בעיטור העוז.

ב-1963 מונה לקצין מבצעים בפיקוד הצפון ולאחר מכן שירת כמפקד בנח"ל. ב-1966 מונה למפקד גדוד 51 של חטיבת גולני. במלחמת ששת הימים הוטלה על הגדוד המשימה לכבוש את תל עזזיאת, מוצב פלוגתי סורי מבוצר ברמת הגולן. לחימת הגדוד התייחדה בכך, שלא סטתה מהתכנון המקורי, והמוצב נכבש כמעט ללא נפגעים: הרוג אחד, שלא נפגע בלחימה עצמה, וארבעה פצועים.

בהמשך התקדם ענבר במסלול הפיקודי. ב-1968 מונה לקצין אג"ם של פיקוד הצפון, ב-1969 למדריך במכללה הבין-זרועית לפיקוד ולמטה וב-1971 לנספח צה"ל וראש משלחת משרד הביטחון באתיופיה. במלחמת יום הכיפורים חזר לישראל ושימש קצין קישור במטה אוגדה 146. בשנים 1975–1974 שימש כמפקד חטיבת ירושלים. בשנים 1977–1976 שימש כקצין המשטרה הצבאית הראשי בדרגת תת-אלוף.

לאחר שחרורו מצה"ל התמודד ב-1978 על ראשות המועצה המקומית קריית טבעון בה התגורר, וכיהן כחבר המועצה מטעם סיעת המערך. כיהן כמנהל חברת תל-בר, חברת בת של קופת חולים כללית, מנהל מרחב העמק וסמנכ"ל הקופה. בשנת 2010 נפטר לאחר מחלה קשה.

ענבר היה נשוי לנטע והביא עמה לעולם חמישה ילדים. בנם גיורא ענבר, תת-אלוף במילואים פיקד, כאביו לפניו, על גדוד 51.

ענבר היה רוכב אופניים נלהב ולזכרו נערך מדי שנה מרוץ אופניים 'סובב טבעון'.

==קישורים חיצוניים==
* 
* פנחס וולף, [http://www.gvura.org/common/attachment.php?d=gvura&a=141561 זה נפצע וההוא נפצע, כל המפקדים נפצעו. המצב נהיה חמור], במחנה, 03.08.2007, כפי שהועלה ב"אתר הגבורה". 
* 
* [https://web.archive.org/web/20160303172846/http://www.aka-idf.idf.il/iturim/asp/displayOneSoldier.asp?docId=28330 עיטור העוז שהוענק לרס"ן בנימין ענבר], באתר "בעוז רוחם" של אכ"א.
* יוסף ולטר, [http://www.jpress.nli.org.il/Olive/APA/NLI_heb/SharedView.Article.aspx?parm=QE7mIJbcZAYDBxrnNotf9bib1om%2BwZRBVukbjGib8Xc287QkqByEOd3mzob9MY5hYw%3D%3D&mode=image&href=MAR%2F1986%2F04%2F18&page=140&rtl=true גולני שלהם], מעריב, 18.04.1986.
* דב גולדשטיין, [http://www.jpress.nli.org.il/Olive/APA/NLI_heb/SharedView.Article.aspx?href=MAR%2F1975%2F01%2F10&id=Ar06500&sk=5127C56C אב ושני בנים-חיילים במלחמה אחת ], מעריב, 10.01.1975.

== הערות שוליים ==

קטגוריה:תתי-אלופים בצה"ל
קטגוריה:חברי מועצה ברשויות מקומיות בישראל
קטגוריה:מנהלים ישראלים
קטגוריה:מעוטרי עיטור העוז בפעולות התגמול
קטגוריה:מפקדי גדודים בחטיבת גולני
קטגוריה:מפקדי חטיבת ירושלים
קטגוריה:סגל שירותי בריאות כללית
קטגוריה:קציני משטרה צבאית ראשיים
קטגוריה:קריית טבעון: אישים
קטגוריה:ישראלים ילידי אוקראינה
קטגוריה:קציני אג"ם של פיקוד הצפון
קטגוריה:נפגעי תאונות דרכים בישראל
קטגוריה:ישראלים שנולדו ב-1931
קטגוריה:ישראלים שנפטרו ב-2010
קטגוריה:חיילי חטיבת הראל במלחמת העצמאות
קטגוריה:מפקדי גדודים במלחמת ששת הימים
קטגוריה:חיילי חיל הרגלים במלחמת ששת הימים